b'\n_START_ARTICLE_\nAkutna limfati\xc4\x8dna leukemija\n_START_SECTION_\nKlasifikacija\n_START_PARAGRAPH_\nAkutno zna\xc4\x8di da je agresivno-progresivan tijek bolesti, te je time i vrlo bitno rano otkrivanje bolesti, ako se ne lije\xc4\x8di zavr\xc5\xa1ava tragi\xc4\x8dno u samo nekoliko mjeseci._NEWLINE_Limfati\xc4\x8dna zna\xc4\x8di da se radi o bolesti krvnih stanica limfoidne loze koje promijenjene i nedozrele (leukemijske blasti) dospijevaju u perifernu krv. S obzirom na njihove maligne promjene, gube svoju osnovnu funkciju i stje\xc4\x8du sposobnost nekontroliranog dijeljenja bez mogu\xc4\x87nosti sazrijevanja do stupnja normalnih krvnih stanica, pa dolazi do nesvrsishodog nakupljanja istih u perifrenoj krvi, perifernim krvotvornim organima ( limfni \xc4\x8dvorovi, slezena, jetra) i nekrvotvornim organima (ko\xc5\xbea, testisi, sredi\xc5\xa1nji \xc5\xbeiv\xc4\x8dani sustav, srce, plu\xc4\x87a ). Postepeno zamjenjuju normalne, zdrave krvne stanice pa dolazi do anemije (smanjeni broj eritrocita) , krvarenja ( smanjeni broj trombocita) i infekcija .\n_START_SECTION_\nZnakovi i simptomi\n_START_PARAGRAPH_\nKod svih vrsta leukemija i drugih hematolo\xc5\xa1kih bolesti simptomi su pribli\xc5\xbeno isti._NEWLINE_Kod djece se naj\xc4\x8de\xc5\xa1\xc4\x87e mogu prepoznati gubitkom apetita i tjelesne te\xc5\xbeine, povi\xc5\xa1enom tjelesnom temperaturom ( \xc4\x8desto s neobi\xc4\x8dnim varijacijama), neobja\xc5\xa1njivim brojnim modricama koje ne prolaze ili krvarenjem, blijedilom i neuobi\xc4\x8dajenim umorom.\n_START_SECTION_\nDijagnoza\n_START_PARAGRAPH_\nU ve\xc4\x87ini slu\xc4\x8dajeva otkriva se slu\xc4\x8dajno._NEWLINE_Osnovna sumnja postavlja se kod pregleda stanica u perifernoj krvi. Kod akutne limfati\xc4\x8dne leukemije broj leukocita mo\xc5\xbee se kretati od 20.000 pa i do 500.000 leukocita. To\xc4\x8dna dijagnoza i podvrsta leukemije postavlja se nakon obrade punktata ko\xc5\xa1tane sr\xc5\xbei nakon koje se dobije citomorfolo\xc5\xa1ka, citokemijska, imunolo\xc5\xa1ka i citogenetska klasifikacija._NEWLINE_Na temelju morfolo\xc5\xa1kih karakteristika leukemijskih stanica, uz primjenu citokemijske klasifikacije, dokazom prisutnosti odre\xc4\x91enih enzima i metabolita i na\xc4\x8dinom bojenja stanica omogu\xc4\x87uje se daljnja diferencijacija , u imunolo\xc5\xa1koj klasifikaciji odre\xc4\x91uju se markeri i antigeni, a u citogenetskoj prisutnost ( lo\xc5\xa1ija prognoza) odnosno odsutnost ( bolja prognoza) odra\xc4\x91enih kromosomskih promjena, \xc5\xa1to sve doprinosi preciznijem utvr\xc4\x91ivanju podtipova leukemije (imunofenotipizacija), te uvelike utje\xc4\x8de na odabir optimalnog na\xc4\x8dina lije\xc4\x8denja._NEWLINE_Kod akutne limfati\xc4\x8dne leukemije prepoznajemo imunofenotip \xe2\x80\x9cB\xe2\x80\x9d-limfocitne loze i \xe2\x80\x9cT\xe2\x80\x9d-limfocitne loze.\n_START_SECTION_\nLije\xc4\x8denje\n_START_PARAGRAPH_\nBolesnici oboljeli od ALL svrstavaju se u skupine standardnog, srednjeg i visokog rizika, a na osnovu \xc4\x8dega se odre\xc4\x91uje intenzitet i trajanje lije\xc4\x8denja._NEWLINE_Kod djece oboljele od ALL, na lije\xc4\x8denje vrlo dobro reagira i do 80% djece, koja s ovom vrstom leukemije posti\xc5\xbeu potpunu remisiju i kasnije ozdravljenje._NEWLINE_Ova vrsta leukemije se mo\xc5\xbee vrlo \xc4\x8desto djelotvorno lije\xc4\x8diti kombinacijama antitumorskih lijekova (tzv. kemoterapije), propisanim tzv. protokolima odre\xc4\x91enim u zavisnosti o stupnju rizi\xc4\x8dnosti bolesti._NEWLINE_Protokoli se sastoje od faze indukcije, konsolidacije, intenzifikacije i odr\xc5\xbeavanja._NEWLINE_Fazom indukcije ili uvodnog lije\xc4\x8denja pacijenta se nastoji dovesti u remisiju, \xc5\xa1to se kontrolira analiziranjem punktata ko\xc5\xa1tane sr\xc5\xbei 15. i 33. dana lije\xc4\x8denja. Konsolidacijom se podrazumijeva stabiliziranje remisije kombiniranom profilaksom C\xc5\xbdS, nakon \xc4\x8dega slijede jedna ili dvije intenzifikacijske terapije, i na kraju odr\xc5\xbeavanje stanja remisije._NEWLINE_Naj\xc4\x8de\xc5\xa1\xc4\x87i antitumorski lijekovi koji se koriste u lije\xc4\x8denju ALL su L-Asparaginase, Cyclophosphamide, Cytosine-arabinoside, Doxorubicin, Daunorubicin, Etoposide, Ifosfamide, Methotrexate, Pronison, Dexamethasone, Purinethol (mercaptopurine), Thioguanine, Vincristine i Vindesine, u novije vrijeme se koristi Imatinib(Glevec), Cytarabin(Aracytine)._NEWLINE_ALL iziskuje i preventivno lije\xc4\x8denje profilaksom mozga tj. centralnog \xc5\xbeiv\xc4\x8danog sustava ( C\xc5\xbdS ), radi sprije\xc4\x8davanja komplikacije zvane leukemijska meningnoza. Razlog tome su lijekovi koji se koriste za lije\xc4\x8denje ALL, a koji ne mogu u\xc4\x87i pod mo\xc5\xbedanu opnu, dok leukemijske stanice mogu._NEWLINE_Profilaksa mozga je lije\xc4\x8denje mozga i njegovih opni, \xc4\x8dime se sprije\xc4\x8dava da se leukemijske stanice sakriju u ta podru\xc4\x8dja tijekom kemoterapije i da se ne bi ponovno razvijale nakon lije\xc4\x8denja. Ovaj na\xc4\x8din lije\xc4\x8denja kombinira zra\xc4\x8denje C\xc5\xbdS, injekcije lijekova putem lumbalne punkture direktno u kralje\xc5\xbenicu, te visoke intravenozne doze metotreksata._NEWLINE_Zbog vrlo visokog postotka izlije\xc4\x8denja konvencionalnom citostatskom terapijom, transplantacija mati\xc4\x8dnih stanica ko\xc5\xa1tane sr\xc5\xbei se kod bolesnika s ALL-om primjenjuje vrlo rijetko. Transplantacija se primjenjuje kod bolesnika skupine visokog rizika s lo\xc5\xa1ijom prognozom i predvi\xc4\x91enim komplikacijama, te onih kojima se bolest ponovno pojavi (relaps) ili se vrati poslije po\xc4\x8detnog lije\xc4\x8denja. Izvodi se tako da se intenzivnom terapijom potpuno uni\xc5\xa1tavaju sve stanice ko\xc5\xa1tane sr\xc5\xbei, a zatim se infuzijom uvode stanice donora ili ranije prikupljene zdrave mati\xc4\x8dne stanice bolesnika.'